b'\n_START_ARTICLE_\nErkki Osmonsalo\n_START_PARAGRAPH_\nErkki Kustaa Osmonsalo (sukunimi vuoteen 1906 Relander; 9. elokuuta 1894 Joroinen \xe2\x80\x93 17. helmikuuta 1949) oli suomalainen historioitsija ja Helsingin yliopiston poliittisen historian professori._NEWLINE_Osmonsalon vanhemmat olivat kihlakunnantuomari Kustaa Konstantin Osmonsalo ja Vivi Agnes Lindblad. H\xc3\xa4n p\xc3\xa4\xc3\xa4si ylioppilaaksi 1912 ja valmistui filosofian kandidaatiksi 1916, lisensiaatiksi 1933 ja tohtoriksi 1934._NEWLINE_Osmonsalo toimi ennen Suomen sis\xc3\xa4llissotaa Puumalan suojeluskunnan esikunnan j\xc3\xa4senen\xc3\xa4 ja p\xc3\xa4\xc3\xa4llikk\xc3\xb6n\xc3\xa4 1917\xe2\x80\x931918 ja sodan aikana valkoisten joukoissa komppanianp\xc3\xa4\xc3\xa4llikk\xc3\xb6n\xc3\xa4. H\xc3\xa4n oli oppikoulun ja seminaarin opettajana 1923\xe2\x80\x931929 ja vuosina 1933\xe2\x80\x931948 h\xc3\xa4n toimi Oriveden kansanopiston ja kansankorkeakoulun yhteiskunnallisten aineiden opettajana._NEWLINE_Osmonsalo oli Helsingin yliopiston Suomen historian dosenttina vuodesta 1939 ja poliittisen historian professorina 1948\xe2\x80\x931949.'